**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ НА 43-ОТО**

**НАРОДНО СЪБРАНИЕ**

**ДО**

**Г-Н ИВАЙЛО КАЛФИН**

**ЗАМЕСТНИК МИНИСТЪР-ПРЕДСЕДАТЕЛ ПО ДЕМОГРАФСКАТА И СОЦИАЛНАТА ПОЛИТИКА И МИНИСТЪР НА ТРУДА И СОЦИАЛНАТА ПОЛИТИКА**

**В Ъ П Р О С**

От **Иван Валентинов Иванов**– народен представител от ПГ „БСП лява България“

 На основание чл. 90 ал. 1 от Конституцията на Република България и чл. 92 от ПОДНС поставям въпрос

**ОТНОСНО:** Мерки срещу предстоящи масови уволнения в „МАДАРА“ АД – гр. Шумен

 **УВАЖАЕМИ ГОСПОДИН МИНИСТЪР,**

Фирма "МАДАРА" АД - гр. Шумен е основана през 1958 г. като КТА „МАДАРА“ и има дългогодишен опит в производството на товарни автомобили, задни и предни двигателни мостове за товарни автомобили, автобуси, тролейбуси, земеделски и пътностроителни машини, зъбни колела и валове, стоманени и чугунени отливки, изковки, ресори, щампи, инструменти и инструментална екипировка. Същата е приватизирана през 1999 г. и до ден днешен се занимава с цитирана по-горе дейност. Ангажиментите по приватизационния договор са изтекли през 2002 г. и в момента няма възможност за въздействие по тази линия.

През месец февруари бях посетен от представители на работещите в предприятието, които споделиха тревогите си с мен, че поради отказ на руските партньори да закупуват произведената продукция, тъй като компанията е основно експортно ориентирана за руския пазар, е спряла производствената дейност и предстоят съкращения на над 90 % от работещите там. По техни думи се касае за над 600 души. В предприятието няма изградена синдикална организация. Това е изключително тревожно и ще даде сериозно негативно отражение върху пазара на труда и общата ситуация по отношение на безработицата в Област Шумен.

В тази връзка Ви задавам следния въпрос:

Имате ли информация за случващото се в „МАДАРА“ АД и какви мерки ще предприеме ръководеното от Вас министерство за предотвратяване на тази възникваща криза в сферата на заетостта?

Моля на поставения въпрос да отговорите писмено.

**ИВАН ИВАНОВ**

Народен представител от ПГ БСП ЛБ